Planlægningen af det årlige Pinseloppemarked er nu skudt i gang.
Vanen tro vil der være indsamling
af øens gemte skatte og generøse donationer på Kristi Himmelfartsdag,
torsdag d. 29. maj.

![*Fotograf: Michelle Nimb.*](plads.jpeg)

Ønsker man at donere til loppemarkedet,
kører der biler rundt på øen og samler ind.
Sæt dine ting ud til vejen
og sæt gerne en "loppeseddel" på, så bliver de hentet.
Det er nemlig en god idé
at sætte "loppeseddel" eller anden tydelig anvisning på,
så forbipasserende ikke forledes til at tro,
at det er til storskrald.

Loppesedlerne husstandsomdeles af skolens elever
eller kan hentes i Brugsen i dagene op til indsamlingsdagen.

Der er dog også mulighed
for at komme forbi med sine donerede genstande på indsamlingsdagen
og aflevere dem i teltene i området omkring Hallen.
Der vil være forældre i orange t-shirts til at tage imod jer og tingene.

Pinselørdag, lørdag d. 7. juni, åbner vi "dørene"
til endnu et fantastisk loppemarked.

De indsamlede midler går til aktiviteter for øens børn.
I år er der bl.a. planlagt en lejrskole til Helsingør
for alle skolens elever.

![Ivrige kunder i Livsstilsteltet 2024.
*Fotograf: Michelle Nimb.*](kunder.jpeg)

Kom og vær med!

Skrevet på vegne af Loppekassens støtteforening for børnene i Enhedsinstitutionen på Orø.
